钦定古今图书集成/明伦汇编/官常典/第486卷 > 庞晃
## 钦定古今图书集成/明伦汇编/官常典/第486卷 > 庞晃

按《隋书》本传：“晃字元显，榆林人也。父虬，周骠骑大将
军。晃少以良家子、刺史杜达召补州都督。周太祖既
有关中，署晃大都督，领亲信兵，常置左右，晃因徙居
关中。后迁骠骑将军，袭爵比阳侯。卫王直出镇襄州，
晃以本官从。寻与长湖公元定击江南，孤军深入，遂
没于阵。数年，卫王直遣晃弟车骑将军元儁赍绢八”
百匹赎焉。乃得归朝。拜上仪同，赐彩二百段，复事卫
王。时高祖出为随州刺史，路经襄阳，卫王令晃诣高
祖。晃知高祖非常人，深自结纳。及高祖去官归京师，
晃迎见高祖于襄邑，高祖甚欢。晃因白高祖曰：“公相
貌非常，名在图箓，九五之日，幸愿不忘。”高祖笑曰：“何
妄言也！”顷之，有一雄雉鸣于庭，高祖命晃射之，曰：“中
则有赏。然富贵之日，持以为验。”晃既射而中，高祖抚
掌大笑曰：“此是天意，公能感之而中也。”因以二婢赐
之，情契甚密。武帝时，晃为常山太守，高祖为定州总
管，屡相往来。俄而高祖转亳州总管，将行，意甚不悦。
晃因白高祖曰：“燕、代精兵之处，今若动众，天下不足
图也。”高祖握晃手曰：“时未可也。”晃亦转为车骑将军。
及高祖为扬州总管，奏晃同行。既而高祖为丞相，进
晃位开府，命督左右，甚见亲待。及践阼，谓晃曰：“射雉
之符，今日验不？”晃再拜曰：“陛下应天顺民，君临㝢内，
犹忆曩时之言，不胜庆跃。”上笑曰：“公之此言，何得忘
也？”寻加上开府，拜右卫将军，进爵为公，邑千五百户。
河间王弘之击突厥也，晃以行军总管从至马邑，迂
路出贺兰山击贼，破之，斩首千馀级。晃性刚悍，时广
平王雄当涂用事，势倾朝廷，晃每陵侮之。尝于军中
卧，见雄不起，雄甚衔之。复与高颎有隙，二人屡谮晃，
由是宿卫十馀年，官不得进。出为怀州刺史，数岁，迁
原州总管。仁寿中卒官，年七十二。高祖为之废朝，赠
物三百段、米三百石，谥曰“敬。”子长寿。

===李安===按《隋书》本传：“安字元德，陇西狄道人也。父蔚，仕周，为
朔、燕、恒三州刺史，襄武县公。安美姿仪，善骑射。周天
和中，释褐右侍上士，袭爵襄武公，俄授仪同少师、右
上士。高祖作相，引之左右，迁职方中大夫。复拜安弟
悊为仪同。安叔父梁州刺史璋时在京师，与周赵王
谋害高祖，诱悊为内应。悊谓安曰：‘寝之则不忠，言之
则不义。失忠与义，何以立身’？”安曰：“丞相父也，其可背
乎？”遂阴白之。及赵王等伏诛，将加官赏，安顿首而言
曰：“兄弟无汗马之劳，过蒙奖擢，合门竭节，无以酬谢。
不意叔父无状，为凶党之所蛊惑，覆宗绝嗣，其甘若
荠，蒙全首领，为幸实多，岂可将叔父之命，以求官赏。”
于是俯伏流涕，悲不自胜。高祖为之改容曰：“我为汝
特存璋子。”乃命有司罪止璋身。高祖亦为安隐其事
而不言。寻授安开府，进封赵郡公，悊上仪同、黄台县
男。高祖即位，授安内史侍郎，转尚书左丞、黄门侍郎。
平陈之役，以为杨素司马，仍领行军总管，率蜀兵顺
流东下。时陈人屯白沙，安谓诸将曰：“水战非北人所
长，今陈人依险泊船，必轻我而无备，以夜袭之，贼可
破也。”诸将以为然。安率众先锋，大破陈师。高祖嘉之，
诏书劳曰：“陈贼之意，自言水战为长，险隘之间，弥谓
官军所惮。开府亲府所部，夜动舟师，摧破贼徒，生擒
卤众，益官军之气，破贼人之胆，副朕所委。”闻以欣然。
进位上大将军，除郢州刺史。数日，转邓州刺史。安请
为内职。高祖重违其意，除左领左右将军。俄迁右领
军大将军。复拜悊开府仪同三司、备身将军。兄弟俱
典禁卫，恩信甚重。八年，突厥犯塞，以安为行军总管，
从杨素击之。安别出长川，会卤度河与战，破之。仁寿
元年，出安为宁州刺史，悊为卫州刺史。安子琼，悊子
玮，始自襁褓乳养宫中，至是年八九岁，始命归家。其
见亲顾如是。高祖尝言及作相时事，因愍安兄弟灭
亲奉国，乃下诏曰：“先王立教，以义断恩，割亲爱之情，
尽事君之道，用能弘奖大节，体此至公。往者周历既
穷，天命将及，朕登庸惟始，王业初基，承此浇季，实繁
奸宄。上大将军、宁州刺史、赵郡公李安，其叔璋潜结
藩枝，扇惑犹子，包藏不逞，祸机将发。安与弟开府仪
同三司卫州刺史、黄台县男悊，深知逆顺，披露丹心，
凶谋既彰，罪人斯得。朕每念诚节，嘉之无已，懋庸册
赏，宜不逾时。但以事涉其亲，犹有疑惑，欲使安等名
教之方，自处有地。朕常为思审，遂至淹年。今更详按
圣典，求诸往事，父子天性诚孝，犹不并立，况复叔侄
恩轻，情礼本有差降，忘私奉国，深得正理，宜录旧勋，
重弘赏命。”于是拜安、悊俱为柱国，赐缣各五千匹，马
百匹，羊千口。复以悊为备身将军，进封顺阳郡公。安
谓亲族曰：“虽家门获全，而叔父遭祸，今奉此诏，悲愧
交怀。”因歔、欷悲感，不能自胜。先患水病，于是疾甚而
卒，时年五十三，谥曰怀。子琼嗣。